
Adaptációs képregények Magyarországon - Zórád Ernő: Névtelen vár

Az adaptációs képregények Magyarországon egyértelműen sajátos műfajt alkotnak, hiszen jóideig csak ez a típus volt elérhető a közönség számára – ezért nem is meglepő, hogy maga az elnevezés, a ’képregény’ is ebből a szoros irodalmi kötődésből ered. Gyakran a propaganda, a reklám, az ismeretterjesztés eszközeként funkcionáltak, s ez nem csak negatív minősítését erősítette, de magának a médiumnak az önállósodását is meggátolta. Az adaptációkhoz többnyire a forrásmű felől, irodalmi szempontok alapján közelítettek, mely összevetésben a képregény – érthető módon – alul maradt. Bár népszerűsítő igénnyel készült, a legtöbben mégis az eredeti kilúgozásáról, elgiccsesítéséről, meghamisításáról beszéltek, ami nemhogy ösztönözne az irodalmi mű elolvasására, hanem egyenesen leszoktat az olvasásról.
Dolgozatom egyik nem titkolt célja az, hogy ezekre a kritikákra rácáfoljon. Először a képregény eltérő definícióit ismertetem, majd rátérek a magyar képregénytörténet vonatkozó szakaszának rövid ismertetésére, és a hazai képregényes szcéna bemutatására. A konkrét elemzés a narratológia azon kijelentésére alapul, miszerint a narratíva eleve független médiumától. A képregény önálló vizsgálata, illetve bizonyos pontokon a regénnyel való összevetése során különböző, a médium formanyelvének sajátosságaival kapcsolatos megállapításokra jutottam, amelyben mind a szövegnek, mind a képnek, mind pedig a befogadó fokozott részvételének fontos szerepe volt.



